‘มหกรรมสินค้า FTA’ เพิ่มช่องทางการจำหน่ายสินค้าทั้งตลาดในประเทศและตลาดต่างประเทศ 1-3 พ.ค.นี้
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ เปิดเผยว่า เนื่องในโอกาสวันคล้ายวันสถาปนากรมเจรจาการค้าระหว่างประเทศ ครบรอบ 81 ปี กรมฯ ได้เตรียมจัดงาน “มหกรรมสินค้า FTA” ระหว่างวันที่ 1-3 พฤษภาคมนี้ ณ ลานอเนกประสงค์ ชั้น 3 กระทรวงพาณิชย์ โดยนำเกษตรกร วิสาหกิจชุมชนและผู้ประกอบการ พร้อมสินค้าเกรดพรีเมียมมาจำหน่ายกว่า 44 ร้านค้า อาทิ ละมุดออร์แกนิคสุโขทัย มะม่วงเบา D’Fruit สงขลา ข้าวเกรียบกุ้งจากพืชแบรนด์มันตรา กาแฟแบรนด์ทศกัณฐ์ โกโก้แบรนด์ช็อกโก้ทอส ไอศกรีมแบรนด์สาลีและแพนด้า นมแบรนด์หนองโพและคิวไคฟ์วังน้ำเย็น ผ้าทอและงานหัตถกรรมจาก SACIT และกลุ่มผ้าทอย้อมสีธรรมชาติหนองบัวแดงชัยภูมิ พร้อมกิจกรรมเจรจาธุรกิจ คลินิกให้คำปรึกษาเชิงลึก และจัดแสดงนิทรรศการเกี่ยวกับความตกลงการค้าเสรี (FTA) และความตกลง RCEP การจัดงานครั้งนี้ ถือเป็นการประชาสัมพันธ์สินค้าเกษตรและเกษตรแปรรูปของดีทั่วไทยให้เป็นที่รู้จักและเพิ่มช่องทางการจำหน่ายสินค้าทั้งตลาดในประเทศและตลาดต่างประเทศ นอกจากนี้ ภายในงานยังเปิดคลินิกให้คำปรึกษาเชิงลึกและจัดแสดงนิทรรศการเกี่ยวกับ FTA และ RCEP รวมทั้งการค้าระหว่างประเทศและการค้นหาอัตราภาษีนำเข้าศุลกากรของประเทศคู่ค้าอีกด้วย